Iltalehden selvityksen mukaan kuusi kansanedustajaa teki yli 1 000 euron taksilaskun ennen kuin hallitusta oli edes muodostettu. Lyhyin matka oli 200 metriä ja se kesti vain minuutin.

Kansanedustajat käyttivät eduskunnan uutta taksikorttia 46 000 eurolla huhti-toukokuussa. PEKKA KARHUNEN

Iltalehden tekemän selvityksen mukaan kansanedustajat käyttivät eduskunnan uutta taksikorttia yhteensä 46 000 eurolla ensimmäisten viikkojen aikana 18.4.–31.5.

Säätytalolla käydyt hallitusneuvottelut päättyivät virallisesti 2. kesäkuuta, joten selvityksessä mukana olevat taksimatkat on tehty ennen sitä. Antti Rinteen (sd) hallitus nimitettiin 6. kesäkuuta.

Euromääräisesti eniten uutta taksikorttia käyttivät keskustan ensimmäisen kauden kansanedustajat Joonas Könttä ja Pekka Aittakumpu sekä SDP:n neljännen kauden kansanedustaja Johanna Ojala-Niemelä.

Köntän taksilasku huhti-toukokuulta oli 1 317,80 euroa, Aittakummun 1 290,70 euroa ja Ojala-Niemelän 1 246,40 euroa. Ojala-Niemelä käytti taksia 59 kertaa, Könttä 43 kertaa ja Aittakumpu 22 kertaa.

Yhteensä 30 kansanedustajaa käytti eduskunnan uutta taksikorttia yli 500 eurolla. Vanhat kortit poistuivat käytöstä toukokuun alussa.

Eduskunnan hallinto- ja palveluosastolle toimitetussa laskuerittelyssä ei lue matkan lähtö- ja päätepistettä, mutta matkan alku- ja loppuaika sekä matkan pituus ja hinta löytyvät.

”Kävellen ei ehdi”

Ojala-Niemelän mukaan syitä verrattain runsaalle taksin käytölle on monia. Yksi syy on se, että hän asuu Rovaniemellä.

– Eduskunta lopetti vaalien jälkeen kimppakuljetusten järjestämisen lentokentälle ja sieltä eduskuntaan. Tämä on johtanut siihen, että jokainen ottaa oman taksin kentälle, mikä ei ole kansantalouden kannalta järkevää ja tältä osin toivon paluuta takaisin yhteiskuljetuksiin eduskunnan organisoimina, Ojala-Niemelä sanoo.

– Lisäksi olin neljä viikkoa Säätytalolla neuvottelemassa hallitusohjelmasta. Neuvottelut alkoivat aamulla aikaisin ja päättyivät myöhään illalla, jolloin toiseen suuntaan turvauduin taksiin ja toisen menin kävellen.

Ojala-Niemelän taksimatkoista 39 on alle kolme kilometriä, 29 alle kaksi kilometriä ja kolme alle kilometrin. Lyhyin taksimatka on 2. toukokuuta ajettu 0,9 kilometrin ajo, joka kesti neljä minuuttia (07.56–08.00).

– Toisinaan poikkeuksellisesti aikataulut ovat niin minuuttipeliä, ettei ehdi kävellen edes lyhyttä matkaa. Kuitenkin nyt, kun eduskunnan aikataulut normalisoituvat, ja täysistunnot ja valiokunnat pyörähtävät kunnolla käyntiin, niin liikun pääasiassa jalkapelillä, Ojala-Niemelä sanoo.

SDP:n kansanedustaja Johanna Ojala-Niemelä käytti eduskunnan uutta taksikorttia huhti-toukokuussa 59 kertaa. Lasku oli 1 246,40 euroa. JARNO KUUSINEN/AOP

Maailman hitaimmat 400 metriä

Aittakummun lyhyin taksimatka on 25. huhtikuuta ajettu 400 metrin matka, joka kesti kymmenen minuuttia. Normaalikuntoinen ihminen kävelee 400 metriä helposti neljässä–viidessä minuutissa.

Aittakumpu sanoo Iltalehdelle, ettei hän muista, mistä mihin on aamuyhdeksältä tuolloin ajanut.

– En nyt äkkiseltään muista matkan syytä, mutta yhtään turhaa taksimatkaa en ole ajanut, hän vakuuttaa.

Iltalehti ei tavoittanut euromääräisesti eniten taksilla ajanutta Könttää kommentoimaan ajojaan.

Köntän, Aittakummun ja Ojala-Niemelän lisäksi SDP:n kansanedustaja ja tuore työministeri Timo Harakka, RKP:n Joakim Strand ja keskustan Antti Rantakangas höyläsivät eduskunnan uutta taksikorttia yli 1 000 eurolla.

Strand käytti taksia 46 kertaa, Harakka 39 kertaa ja Rantakangas 30 kertaa.

Tonnikerholaisista Aittakummun taksimatkat maksoivat keskimäärin 58,70 euroa, Rantakankaan 33,50 euroa, Köntän 30,60 euroa, Harakan 26,90 euroa, Strandin 22,80 euroa ja Ojala-Niemelän 21,10 euroa.

Maaginen 70 euron raja

Eduskunnan hallinto- ja palveluosasto tilasi kaikille kansanedustajille uudet taksikortit keväällä. Vanha taksikortti kävi alle 2 000 taksissa, uuden pitäisi käydä yli 7 000 taksissa ympäri Suomea.

Matkustussäännön mukaan kansanedustajat voivat eduskuntatyöhön liittyvissä tehtävissä käyttää taksia eduskunnan kustannuksella silloin, kun muun julkisen kulkuneuvon käyttäminen aiheuttaisi tarpeetonta ajanhukkaa tai olisi muutoin hankalaa.

Lisäksi taksia voi käyttää eduskunnan kustannuksella sairauden tai vamman perusteella.

Kansanedustajat voivat käyttää taksia pääkaupunkiseudulla rajattomasti, kunhan yksittäinen matka ei ole enempää kuin 70 euroa. Ylimenevä osuus peritään kansanedustajan palkkiosta.

Kansanedustajat voivat käyttää taksia pääkaupunkiseudulla rajattomasti, kunhan yksittäinen matka ei ole enempää kuin 70 euroa. SARITA PIIPPONEN

Pääkaupunkiseudun ulkopuolella asuvilla edustajilla on oikeus käyttää taksia kodin ja lähimmän aseman välisiin matkoihin eduskuntaan tullessaan tai eduskunnasta kotiin palatessaan.

Uuden taksikortin ovat toistaiseksi hakeneet kaikki muut paitsi perussuomalaisten Ari Koponen, Mikko Lundén ja Sebastian Tynkkynen. Juha Sipilän (kesk) hallituksessa ministerinä toimineet kansanedustajat eivät käyttäneet eduskunnan uutta taksikorttia vielä huhti-toukokuussa.

Antti Rinteen (sd) hallituksen ministerit eivät käytä jatkossa eduskunnan taksikorttia, koska heillä on valtioneuvoston jäseninä oma autonkuljettaja.

Mikko Kärnä ei turhaan kävele

Kappalemääräisesti eniten eduskunnan uutta taksikorttia käyttivät huhti-toukokuussa keskustan Esko Kiviranta (60), SDP:n Johanna Ojala-Niemelä (59) ja RKP:n Joakim Strand (46). Vähintään 40 taksimatkaa tekivät myös keskustan Joonas Könttä (43) ja SDP:n Mika Kari (40).

Paljon taksia käyttäneiden kansanedustajien matkat ovat silmiinpistävän lyhyitä. Alle kilometrin pituisia matkoja tehtiin huhti-toukokuussa yhteensä 36. Alle kahden kilometrin pituisia matkoja tehtiin jo useampi sata.

Alle kilometrin taksimatkoja tekivät eniten keskustan Esko Kiviranta (7) ja Mikko Kärnä (7).

Kivirannan lyhyin taksimatka oli 700 metriä ja kesti neljä minuuttia; Kärnän lyhyin taksimatka oli 300 metriä ja kesti kaksi minuuttia. Sen lisäksi Kärnä teki yhden 400 metrin, yhden 500 metrin ja kaksi 600 metrin taksimatkaa huhti-toukokuussa. Matkat kestivät kahdesta viiteen minuuttia.

– En tunnista kyllä aivan noin lyhyitä matkoja, mutta kyllä, kansanedustajan työ on kiireistä ja vedän minuuttiaikataululla, Kärnä sanoo Iltalehdelle.

– Olen tullut Helsinkiin tekemään töitä enkä kävelemään.

Iltalehden selvityksen mukaan keskustan kansanedustaja Mikko Kärnä on lyhyiden matkojen erikoismies. TOMMI PARKKONEN

Vasemmistoliiton Jari Myllykoski pisti vielä paremmaksi. Myllykoski hyppäsi 20. toukokuuta taksin kyytiin kello 07.58 ja astui ulos minuuttia myöhemmin kello 07.59. Matkan pituus oli 200 metriä ja hinta yhdeksän euroa.

Iltalehti ei tavoittanut Myllykoskea kommentoimaan 200 metrin taksimatkaansa.

Yksi vihreä erottuu joukosta

Vihreistä eniten taksia on käyttänyt ensimmäisen kauden kansanedustaja Hanna Holopainen, joka teki huhti-toukokuussa 35 taksimatkaa.

Matkoista seitsemän oli alle kaksi kilometriä ja peräti 30 alle kolme kilometriä. Holopaisen matkat maksoivat veronmaksajille yhteensä 636,10 euroa.

Viime vaalikaudella eduskunnan ahkerin taksinkäyttäjä oli vihreiden entinen puheenjohtaja ja tuleva europarlamentaarikko Ville Niinistö. Niinistön jälkeen kakkosena oli vihreiden entinen kansanedustaja Jani Toivola.

Vasemmistoliiton kansanedustaja Jari Myllykoski viihtyi taksin kyydissä minuutin. Hanna Laasanen

Tasaisinta työtä teki RKP:n kansanedustaja ja tuore pohjoismaisen yhteistyön ja tasa-arvon ministeri Thomas Blomqvist, joka käytti eduskunnan uutta taksikorttia toukokuussa yhteensä yhdeksän kertaa.

Blomqvistin taksiajot olivat kaikki alle kahden kilometrin ”pikamatkoja”. Blomqvistin lyhyin taksimatka oli kilometrin ja kesti neljä minuuttia. Hintaa kertyi 12 euroa.

Opposition kansanedustajista eduskunnan uutta taksikorttia käytti ahkerimmin kokoomuksen ensimmäisen kauden kansanedustaja Janne Heikkinen, joka teki toukokuussa 31 taksimatkaa. Matkat maksoivat yhteensä 820,30 euroa. Huhtikuun puolella Heikkinen teki neljä taksimatkaa.

Heikkisellä oli toukokuussa kymmenen alle kahden kilometrin matkaa. Lyhyin matka oli vain 800 metriä.

Työministeri työllisti taksikuskeja

SDP:n kansanedustaja ja tuore työministeri Timo Harakka ajoi pelkästään toukokuussa veronmaksajien piikkiin taksilla yhteensä 33 kertaa. Harakan taksimatkat maksoivat 896,20 euroa.

Harakka asuu Helsingin Oulunkylässä vajaan seitsemän kilometrin päässä eduskuntatalosta. Myös Säätytalolle, jossa hallitusneuvotteluja käytiin, on Harakan kotiovelta vajaat seitsemän kilometriä.

SDP:n kansanedustaja ja tuore työministeri Timo Harakka käytti toukokuussa paljon taksia. Kimmo Penttinen

Eduskuntatalolle ja Säätytalolle pääsee Harakan kotiovelta nopeimmillaan noin puolessa tunnissa, jos käyttää junaa. Oulunkylän juna-asemalle on Harakan kotiovelta alle kilometri.

Eduskunnan hallinto- ja palveluosastolle toimitetun laskuerittelyn mukaan Harakan taksimatkat olivat keskimäärin 6,8 kilometriä ja kestivät keskimäärin 18 minuuttia.

Jarmo Luuppala – kansanedustajien kauhu

Kansanedustajien taksimatkojen seuraamisella on Iltalehdessä pitkät perineet. Perinteen aloitti Bonnier-palkittu toimittaja Jarmo Luuppala, jota kutsuttiin pedantin luonteensa takia leikkisästi ”eduskunnan viidenneksi tilintarkastajaksi”.

Eduskunnan entinen talouspäällikkö Pertti J. Rosila on omistanut Luuppalalle kokonaisen luvun viime viikolla julkaistussa kirjassaan Herrahissin kyydissä (Tammi).

Luuppalan eduskunnan toimintaa ja rahankäyttöä koskevilla jutuilla oli Rosilan mukaan ennalta ehkäisevä vaikutus useimpien kansanedustajien ja johtavien virkamiesten toimintaan.

– Vaikka minua joskus pänni Jarmo Luuppalan jutut, niin eduskunnan omaehtoisen avoimuuden ja läpinäkyvyyden puuttuessa ne olivat usein aiheellisia. Hänen ja muiden eduskunnan menoista ja rahankäytöstä kirjoittaneiden toimittajien vaikutus oli kokonaisuudessaan myönteinen. Ilman julkista kontrollia missä tahansa muuallakin kuin eduskunnassa meno olisi vielä tuhlailevampaa, Rosila kirjoittaa.

Taksiselvitystensä lisäksi Luuppala paljasti muun muassa Suomen ensimmäisen valelääkärin ja kansanedustajien kohutut torkkupeitot, jotka maksoivat veronmaksajille runsaat 26 700 euroa.

– Viime vuosina eduskuntaa ja sen rahankäyttöä arvosteltaessa julkisuudessa ja erityisesti sosiaalisessa mediassa yleisimmät mollauksen kohteet ovat olleet kansanedustajien sopeutumiseläkkeet ja torkkupeitot. Nämä huovat kuuluvat nykyisin suomalaisten mielenmaisemaan lähes yhtä varmasti kuin Kossu ja Korvatunturi, Rosila kirjoittaa.

Pitkän ja ansiokkaan uran Iltalehdessä tehnyt Luuppala jäi eläkkeelle vuonna 2017.

Iltalehden eläkkeellä oleva toimittaja Jarmo Luuppala oli kansanedustajien kauhu. KARI PEKONEN

Juttua muokattu 18.6.2019 kello 16.39: Lisätty tieto, että perussuomalaisten Ari Koposen lisäksi myöskään perussuomalaisten Mikko Lundén ei ole hakenut eduskunnan uutta taksikorttia.